Tisztelt Hallgató!

Az egészségügyi tevékenység végzésének egyes kérdéseiről szóló 2003. évi LXXXIV. törvény 27. §-a értelmében az egészségügyi tevékenység végzésében hallgatói jogviszony alapján közreműködő személyek **alkalmassági vizsgálaton** kötelesek részt venni. Az alkalmassági vizsgálatot a Semmelweis Egyetem Klinikai Központ Foglalkozás-egészségügyi Szolgálata végzi. A vizsgálat időpontjáról a Dékáni Hivatal értesíti Önt.

**Tájékoztatom Önt arról, hogy egészségügyi tevékenységet csak munkaköri alkalmas minősítés esetén végezhet.**

Kérjük, hogy a vizsgálatra az alábbi dokumentumokat szíveskedjék magával hozni:

* a mellékelt **Anamnézis lap** kitöltve, aláírva,
* a mellékelt **Háziorvosi nyilatkozat** kitöltve, aláírva,
* **Semmelweis Egyetem Munkavédelmi Szabályzatának 5. melléklete szerinti Nyilatkozat** kitöltve, aláírva,
* egy éven belüli **mellkas röntgen vizsgálat (tüdőszűrés) lelete**,
* **Egészségügyi Nyilatkozat és vizsgálati adatok című** egészségügyi kiskönyv (nyomtatványboltban beszerezhető) kitöltve, aláírva, valamint
* amennyiben valamilyen krónikus betegsége van, akkor az arról szóló **orvosi dokumentáció (ambuláns lap, zárójelentés)** fénymásolata.

Az oltások meglétét kérjük, hogy az Anamnézis lapon tüntesse fel, és az **oltási könyvét** is hozza magával. Amennyiben az oltási könyv nem áll rendelkezésre, akkor Hepatis B ellenanyag szint vizsgálatot kell végezni, és ennek eredményétől függően szükségessé válhat az oltások pótlása vagy ismételt megadása. Amennyiben Önnek az alkalmasságát egészségügyi munkakörre már korábban megállapították, akkor kérjük, hogy a mellékelt **Hallgatói nyilatkozat egészségi állapotról** **lapot** töltse ki, és azt az alkalmassági vélemény másolati példányával együtt juttassa vissza a Semmelweis Egyetem Klinikai Központ Foglalkozás-egészségügyi Szolgálatához. Ebben az esetben foglalkozás-egészségügyi vizsgálaton nem kell megjelennie. Tájékoztatom Önt arról is, hogy a tanulmányai során – a képzés jellegétől és a curriculumtól függően – sor kerülhet kötelező járványügyi vizsgálatok elvégzésére is, ennek időpontjáról és helyéről szintén a Dékáni Hivatal fogja Önt értesíteni.

Végezetül tájékoztatom Önt arról, hogy a Foglalkozás-egészségügyi Szolgálat a tudomására jutott egészségügyi adatokat az információs önrendelkezési jogról és az információszabadságról szóló 2011. évi CXII. törvény, az egészségügyi és a hozzájuk kapcsolódó személyes adatok kezeléséről és védelméről szóló 1997. évi XLVII. törvény, továbbá a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről (általános adatvédelmi rendelet) szóló Európai Parlament és a Tanács 2016/679 Rendelete (2016. április 27.) szigorú rendelkezéseinek megfelelve kezeli.

Együttműködését köszönöm!

Tisztelettel:

Semmelweis Egyetem

Klinikai Központ

Foglalkozás-egészségügyi Szolgálat vezetője